入鳴水洞循源至山上
作者：韓駒
朝代：宋

paragraphs: 崇山蓄靈泉，萬古去不息。
瀦爲百斛深，散入千渠溢。
其東滙民田，又北尋山腋。
斷崖如破瓜，飛瀑中蕩激。
大聲或雷霆，細者亦竽瑟。
末流垂半山，十里見沸白。
得非拖天紳，常恐浮地脉。
呂梁丈人老，尚與汨偕出。
我欲蹋驚湍，下窮齦齶石。
惜哉意徒然，屬此歲凛慄。
安得汝南周，斷取白蛟脊。
歸之龍泉峰，山門夜喧席。